
Ni(II)-ionokkal módosított CdxZn1-xS fotokatalizátorok előállítása Na2S2O3 termikus bontásával

Kulcsszavak: CdS; ZnS; hidrogénfejlesztés; heterogén fotokatalízis
Napjainkban az alternatív energiaforrások, és azok előállításának vizsgálata egyre inkább felértékelődik a globális éghajlatváltozást elősegítő, környezetünkre káros fosszilis anyagok használatával szemben. A hidrogén több területen is ígéretes energiahordozónak mutatkozik, emellett számos vegyipari szintézis nélkülözhetetlen eleme. A hidrogén alkalmazhatóságát döntő mértékben befolyásolja annak eredete. Az előállítási módszerek között megtalálhatóak zöld eljárások, például hidrogéntartalmú anyagok bontása napenergia felhasználásával. Környezetbarát módon állítható elő H2 a mérgező H2S lúgos oldatának fotokatalitikus úton történő bontásával látható tartományú fény bevilágítása során.
Kiemelkedő hidrogénfejlesztő hatékonyságú fotokatalizátor a Cd0,5Zn0,5S összetétellel jellemezhető kompozit, melynek eredményessége Ni(II)-ionokkal történő felületmódosítással tovább növelhető. Kutatócsoportunk korábbi eredményei mindezt alátámasztják, illetve rámutatnak, hogy a CdxZn1-xS katalizátorok hidrogénfejlesztő hatékonysága nagymértékben függ az előállítási körülményektől, különösen a leválasztáshoz használt Na2S tisztaságától, beszerzési forrásától. E függőség feloldása érdekében alternatív előállítási lehetőségeket vizsgáltam.
A Na2S helyettesítését S2O32--ionok termikus bontásából származó S2--ionokkal oldottam meg. Vizsgáltam a katalizátorok előállítási körülményeinek hatását a termék összetételére és H2-fejlesztő katalitikus aktivitására nézve. Változtattam a reakcióelegy hőmérsékletét 90 °C és 260 °C között, a kezdeti kémhatást pH = 5,8–13 tartományban, a tioszulfát felesleget (5–30-szoros), illetve a Cd:Zn arányt 1:1 és 1:10 értékek között. A fotokatalizátorok szerkezetvizsgálati elemzését DRS, SEM-EDS és XRD mérések segítették, valamint a H2-fejlesztő képességet minden esetben vizsgáltam Na2S-ot és Na2SO3-ot egyaránt tartalmazó áldozati oldat látható fényű bevilágításával. Az ígéretesebb katalizátorok aktivitását Ni(II)-ionokkal történt impregnálást követően is meghatároztam. A legjobb hatékonyságot – mely elérte a Na2S-dal leválasztott katalizátorok aktivitását – a 260 °C-on, 10 órás hőntartással, enyhén savas pH-n, nagy Na2S2O3 felesleg mellett előállított Cd0,5Zn0,5S eredményezte 1%(n/n) Ni(II)-vel történő módosítás után.



